A fost isterie pe stadionul „Arcul de Triumf”, după ce Dinamo a evitat retrogradarea directă. Fanii „câinilor” au dat buzna pe gazon după ultimul fluier al lui Istvan Kovacs. Roș-albii au învins-o cu 2-0 pe UTA Arad și vor juca la baraj cu Csikszereda.
Dinamo și-a făcut treaba. A învins-o pe UTA Arad, scor 2-0, și a profitat de jocul rezultatelor pentru a evita retrogradarea directă. „Câinii” s-au calificat la baraj alături de FC Botoșani, în timo ce FC U Craiova 1948 și FC Voluntari au picat în Liga 2.
În euforia bucuriei, Dennis Politic le-a promis fanilor că va juca la Dinamo și în sezonul viitor. Vedeta „câinilor” a transmis acest mesaj chiar pe gazon din mijlocul suporterilor.
„Ne bucurăm că am obținut victoria. Presiunea a fost destul de mare și ne bucurăm că suntem la baraj. Nu am scăpat de emoții, suntem la baraj, dar e un pas foarte important.
Nu mă așteptam să fie chiar așa (n.r. – atmosfera din tribune). A fost foarte intens și ne bucurăm că am obținut cele trei puncte. E un moment frumos”, a declarat Dennis Politic, după Dinamo – UTA Arad 2-0.
FANATIK fost pe teren imediat după ultimul fluier al lui Istvan Kovacs și a aflat ce le-a promis Dennis Politic fanilor, care nu l-au lăsat pe fotbalist să își termine interviul. Mijlocașul ofensiv care a făcut junioratul lui Manchester United le-a garantat suporterilor că nu va pleca din „Ștefan cel Mare.
Dennis Politic a fost unul dintre cei mai buni jucători dinamoviști în acest sezon. În 29 de partide, atacantul în vârstă de 24 de ani a marcat 6 goluri și a oferit 2 assist-uri.
Dinamo nu a scăpat însă de emoții. Echipa lui Zeljko Kopic mai are de făcut doi pași pentru a rămâne în primul eșalon. „Câinii” vor juca la barajul de promovare / retrogradare cu Csikszereda, echipa de pe locul 6 din Liga 2.
Duelul se va disputa în „dublă” manșă, vineri, 17 mai, respectiv luni, 20 mai, de la ora 20:00. Dinamo nu știe încă dacă va fi gazdă sau oaspete în tur. Acest lucru va fi stabilit la sediul FRF, luni, 13 mai.